### Resumé

En privat bygherre har anmodet om at få udarbejdet en ny lokalplan for [adresse], Jelling til boligformål. Lokalplanområdet ligger centralt i Jelling, øst for [adresse] og nord for Caroline Winther, og er i dag en landbrugsejendom. Lokalplanen giver mulighed for at opføre højst 30 boliger som tæt-lav boligbebyggelse som dobbelthuse og rækkehuse i én etage.

Lokalplanen har været i offentlig høring fra 2. juni 2025 til 30. juni 2025. Der er kommet to indsigelser til lokalplanen med flere bemærkninger vedrørende blandt andet mængden af rækkehuse i Jelling, bæredygtighed, placering af vejadgang samt ønske om fælleshus og mere ældrevenlige boliger eller seniorbofællesskab. Indsigelserne har ikke givet anledning til at anbefale ændringer i lokalplanen.

### Sagsfremstilling

![](data:image/jpeg;base64...)
*Figur 1: Kort over lokalplanområdet*

**Planens historik**

Teknisk Udvalg besluttede på mødet 13. august 2024, pkt. nr. 156, at igangsætte udarbejdelse af lokalplan nr. 1424 Boligområde ved [adresse] og Caroline Winther, Jelling, med den bemærkning at der er fokus på placeringen i Jelling, og hvordan byggeriet fremstår mod [adresse], herunder arkitektur og beplantning, og at udvalget ønskede at se projektet igen.
Teknisk Udvalg besluttede på mødet 14. januar 2025, pkt. nr. 2, at fortsætte det videre arbejde med udarbejdelse af forslag til lokalplan nr. 1424.

Byrådet besluttede på mødet 28. maj 2025, pkt. nr. 101, at sende lokalplanen i offentlig høring.

Lokalplanen har været i offentlig høring fra 2. juni 2025 til 30. juni 2025.

**Indsigelser/bemærkninger og ændringer af lokalplanen**

Der er kommet to indsigelser med flere bemærkninger til lokalplanen vedrørende blandt andet mængden af rækkehuse i Jelling, bæredygtighed i forhold til arkitektur og bevaring af eksisterende ejendom, placering af vejadgang og parkering samt ønske om fælleshus og mere ældrevenlige boliger eller seniorbofællesskab.

Indsigelserne har ikke givet anledning til at plangrundlaget ændres.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

**Overtagelsespligt/Frafaldserklæring**

Lokalplanområdet er privatejet og overføres fra land- til byzone. Der foreligger en underskrevet frafaldserklæring.

### Klima og resiliensvurdering

Der er foretaget en bæredygtighedsvurdering af lokalplanen i forhold til planens bæredygtige potentiale. Der er målt på fem bæredygtige hovedområder: miljø, sociokulturel og funktionel kvalitet, teknik, proces og økonomi.

Lokalplanen giver mulighed for opførelse af rækkehuse og dobbelthuse, der er en mere bæredygtig boligform end parcelhuse og som begrænser arealforbruget. Der nedrives én eksisterende landbrugsejendom, som i sig selv ikke er klimavenlig, men det giver plads til fortætning af det eksisterende byområde og udnyttelse af eksisterende forsyningsstrukturer. Dette bidrager til en mere bæredygtig udvikling, da flere mennesker bor nær byens funktioner. Flere eksisterende træer og ældre beplantningsbælter bevares og sikres. Der stilles krav om hjemmehørende beplantning, der fremmer artsmangfoldigheden og har et begrænset plejeniveau. Lokalplanen begrænser store terrænreguleringer, hvilket begrænser jordflytning, som har et højt CO2-aftryk. Boligbebyggelsen skal opføres i træ eller teglsten. Træ er et fornybart og relativt bæredygtigt materiale. Teglsten har et højt CO2-aftryk, men også en lang levetid og er vedligeholdelsesfrie, hvilket er godt for driftsøkonomien.

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller

**at** udvalget anbefaler over for Byrådet, at lokalplan nr. 1424 vedtages endeligt, og

**at** indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne.

### Beslutning

Anbefalet.